**Vitralii de gânduri**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un murmur de inimi ţese o vrajă,

Lavanda îţi spală picioarele iar,

La poarta tăcerii stau fluturi de strajă

Și luna se-arată pe muchii de zar.

Vitralii de gânduri sub pleoape sculptezi,

În iris citeşti la fel ca în palmă,

O rază se-ntoarce zâmbind din zăpezi

Şi inima-mi bate de-acuma mai calmă.

Miresme de crini îmi mângâie geana,

Un drum către cer îmi faci dintr-un rid,

Să-l văd pe Manole pășind către Ana

Când aripa face ferestre în zid.

Te chem şi mă chemi - zănatice ploi.

Pe nori cu lumină să-mi scrii dacă pleci,

Să curgă cuvinte din ochii cei noi,

Spre satul în care dorm umbre de-azteci.